Bačkovský potok

Bačkovský potok je potok na východnom Slovensku, v regióne Dolný Zemplín, preteká severozápadnou časťou okresu Trebišov. Je to pravostranný prítok Tople, meria 18,1 km a je tokom VI. rádu. Na hornom toku obteká masív, na ktorom stoja ruiny hradu Parustan a následne preteká Bačkovskou dolinou. Na dolnom toku, v úseku Východoslovenskej nížiny, preteká intenzívne využívanou poľnohospodárskou krajinou a koryto potoka križuje niekoľko kanálov (napr. Manov kanál). Severovýchodne od obce Višňov sa sprava oddeľuje koryto, ktoré pokračuje na juh pod názvom Višňovský potok.

Prameň 
Potok vzniká v Slanských vrchoch na južnom svahu Mošníka (911,1 m n. m.) v nadmorskej výške cca 765 m n. m.

Smer toku 
Od prameňa tečie najprv na východojuhovýchod, oblúkom sa postupne stáča na juhojuhovýchod, po vstupe do Východoslovenskej pahorkatiny tečie na východ. Za obcou Bačkov pokračuje na severovýchod až k mostu, ktorým podteká cestu I/79, odtiaľ už tečie k ústiu východným smerom.

Geomorfologické celky 
 Slanské vrchy, geomorfologický podcelok Mošník
 Východoslovenská pahorkatina, geomorfologický podcelok Podslanská pahorkatina
 Východoslovenská rovina, geomorfologický podcelok Trebišovská tabuľa

Prítoky 
 pravostranné: prítok z východného svahu Lazov (859,4 m n. m.), prítok z juhovýchodného svahu Lazov, prítok pretekajúci obcou Bačkov
 ľavostranné: krátky prítok z juhovýchodného svahu Strednej hory (763,1 m n. m.), prítok prameniaci juhozápadne od kóty 713,0 m, Onderkov potok

Ústie 
Bačkovský potok sa vlieva do Tople južne od osady Božčice v nadmorskej výške 105,1 m n. m.

Obce 
 Bačkov
 Višňov
 Parchovany (okrajom)

Potoky na Slovensku
Povodie Tople
Vodné toky v Slanských vrchoch
Vodné toky vo Východoslovenskej pahorkatine
Vodné toky na Východoslovenskej rovine
Vodné toky v okrese Trebišov